| **Howard Hawks** |
| --- |
|  |
| Gimė | 1896 m. gegužės 30 d.Gošenas, Jungtinės Amerikos Valstijos JAV |
| Mirė | 1977 m. gruodžio 26 d. (81 metai)Palm Springsas, Jungtinės Amerikos Valstijos JAV |
|  |
| Veikla | režisierius, prodiuseris, scenaristas |

**Hovardas Vinčesteris Hoksas** (angl. *Howard Winchester Hawks*, 1896 m. gegužės 30 d. Gošenas, Indiana, JAV – 1977 m. gruodžio 26 d. Palm Springsas, Kalifornija, JAV) – amerikiečių kino režisierius, prodiuseris ir scenaristas.

Biografija
----------

H. Hoksas gimė 1896 m. gegužės 30 d. Gošeno mieste, Indianos valstijoje, popieriaus gamintojo Frenko Hokso ir jo žmonos Helenos šeimoje. 1907 m. pradėjo lankyti politechnikos pradinę mokyklą, 1910–1912 m. mokėsi Pasadenos vidurinėje mokykloje Kalifornijoje, 1913–1914 m. Ekseterio Filipso akademijoje Masačusetse, 1914–1917 m. Kornelio universitete Niujorke, kur įgijo mechanikos inžinieriaus specialybę. 1917–1919 m. tarnavo JAV kariuomenės oro tarnyboje; dalyvavo kariniuose mokymuose Teksase; gavo leitenanto laipsnį. 1920–1925 m. buvo automobilių lenktynininkas, lėktuvų gamyklos konstruktorius.

1916–1917 m. per atostogas dirbo „Famous Players-Lasky" studijos (vėliau „Paramount Pictures") scenarijų skyriuje. 1919–1921 m. buvo nepriklausomas A. Dveino, M. Neilano, A. Holubaro dviejų dalių filmų prodiuseris. 1922–1924 m. dirbo „Paramount Pictures" scenarijų skyriuje; prisidėjo prie daugiau kaip 60 filmų scenarijų.

H. Hoksas kūrė įvairaus žanro filmus: komedijas, dramas, filmus apie gangsterius, mokslinę fantastiką, nuaro, karinius filmus ir vesternus. Žinomiausi jo filmai: apie gangsterius „Žmogus su randu" („Scarface", 1932), komedija „Mažylio auklėjimas" („Bringing Up Baby", 1938), nuotykių drama „Tik angelai turi sparnus" („Only Angels Have Wings", 1939), komedija „Jo mergina Penktadienė" („His Girl Friday", 1940), romantinis filmas „Turėti ir neturėti" („To Have and Have Not", 1944), nuaras „Gilusis miegas" („The Big Sleep", 1946), vesternas „Raudonoji upė" („Red River", 1948), mokslinės fantastikos filmas „Daiktas iš kito pasaulio" („Thing from Another World", 1951), muzikinė komedija „Džentelmenai renkasi blondines" („Gentlemen Prefer Blondes", 1953) ir vesternas „Rio Bravo" (1959).

1942 m. H. Hoksas, kaip geriausias režisierius, už filmą „Seržantas Jorkas" („Sergeant York", 1941) buvo nominuotas „Oskarui". 1974 m. jam buvo įteiktas „Oskaras" už puikius pasiekimus kine kaip „Meistrui, amerikiečių režisieriui, kurio kūrybiniai siekiai užima garbingą vietą pasaulio kino mene". H. Hoksas yra padaręs įtaką kitiems kino režisieriams, pavyzdžiui, M. Skorsezei, R. Oltmenui, Ž.-L. Godarui, Dž. Karpenteriui ir K. Tarantinui.

Ne vienas kritikas H. Hoksą pripažįsta vienu iš įžymiausių amerikiečių kino režisierių. Vertinimų apibendrinimo svetainėje „Rotten Tomatoes" šešetas jo filmų yra gavę 100 % reitingą. 11 H. Hokso filmų įtraukta į JAV Kongreso bibliotekos Nacionalinį kino registrą kaip „kultūriškai, istoriškai arba estetiškai reikšmingi filmai".

H. Hoksas mirė 1977 m. gruodžio 26 d. nuo komplikacijų, kurias sukėlė susimušimas, kai jis savo namuose Palm Springse, Kalifornijoje, užkliuvo už savo šuns ir pargriuvo. Dvi savaites praleido ligoninėje sveikdamas nuo smegenų sutrenkimo, tada pasiprašė parvežamas namo ir po keleto dienų mirė. Jo mirtis tiesiogiai susijusi su „insultu dėl aterosklerozinės kraujagyslių ligos".

Filmografija
------------

* H. Hokso filmografija

Literatūra
----------

* McCarthy, Todd (1997), *Howard Hawks: The Grey Fox of Hollywood*, New York: Grove Press, ISBN 978-0-8021-3740-1

Išnašos
-------

1. ↑  McCarthy, 1997, pp. 18-–9
2. ↑  McCarthy, 1997, p. 31
3. ↑  McCarthy, 1997, p. 36
4. ↑  McCarthy, 1997, pp. 36–39
5. ↑  Sragow, Michael. „Only Angels Have Wings: Hawks’s Genius Takes Flight", *The Criterion Channel*, 2016-04-12. Nuoroda tikrinta 2023-02-25.
6. ↑  McCarthy, 1997, pp. 42–44
7. ↑  McCarthy, 1997, pp. 60–63
8. ↑  „Howard Hawks". *IMDb*. Nuoroda tikrinta 2023-02-25.
9. ↑  „Howard Hawks: The king of American cool". *www.telegraph.co.uk*. Nuoroda tikrinta 2023-02-25.
10. ↑  „John Carpenter: 10 modern films inspired by the genre master". *BFI* (anglų). Nuoroda tikrinta 2023-02-25.
11. ↑  „Why Quentin Tarantino wants to be the next Howard Hawks | Ben Child". *the Guardian* (anglų). 2010-01-12. Nuoroda tikrinta 2023-02-25.
12. ↑  June 30, EW Staff Updated; EDT, 2022 at 10:37 AM. „The 50 Greatest Directors and Their 100 Best Movies". *EW.com* (anglų). Nuoroda tikrinta 2023-02-25.
13. ↑  „Greatest Film Directors Ever - Total Film". *www.filmsite.org*. Nuoroda tikrinta 2023-02-25.
14. ↑  „Rotten Tomatoes: Movies | TV Shows | Movie Trailers | Reviews - Rotten Tomatoes". *www.rottentomatoes.com* (anglų). Nuoroda tikrinta 2023-02-25.
15. ↑  „Complete National Film Registry Listing | Film Registry | National Film Preservation Board | Programs | Library of Congress". *Library of Congress, Washington, D.C. 20540 USA*. Nuoroda tikrinta 2023-02-25.
16. ↑  Mast, Gerald (1982). *Howard Hawks, Storyteller*. New York: Oxford University Press. p. 16. ISBN 978-0-19-503091-4.  Nežinomas parametras `|url-access=` ignored (pagalba)
17. ↑  McCarthy, Todd (2007). *Howard Hawks : the Grey Fox Of Hollywood*. Grove/Atlantic, Inc. ISBN 978-0-8021-9640-8. OCLC 948037388.